Kaapstad se oorde, kampplekke heropen onder vlak 1 | Netwerk24
Kaapstad se oorde, kampplekke heropen onder vlak 1
Deur Malherbe Nienaber 07 Maart 2021 17:45
Die Kaapstad-metro se vakansieoorde is onder vlak 1 van die inperking heropen, terwyl kampeerterreine ook in die komende week weer vir besoekers oop sal wees.
Zahid Badroodien Foto: Facebook
Inwoners en besoekers is egter gewaarsku dat dié geriewe nie teen volle kapasiteit gaan funksioneer nie en minder plek beskikbaar gaan wees.
Kampeerplekke sal teen 12 Maart heropen en besprekings vir die Paasvakansie van 11 Maart af.
Zahid Badroodien, burgemeesterskomiteelid vir gemeenskapsdienste en gesondheid, het Vrydag gesê die metro is oorweldig deur navrae van die publiek of dié geriewe oop is in die aanloop tot die langnaweek later vandeesmaand en Paasnaweek nie te lank daarna nie.
Dit volg nadat pres. Cyril Ramaphosa einde verlede maand aangekondig het dat die land na vlak 1 van die inperking weens die Covid-19-pandemie beweeg.
Badroodien het in 'n verklaring bevestig alle oorde is reeds oop en beskikbaar vir besprekings.
Om aan die regulasies teen Covid-19 te voldoen gaan besoekers ten alle tye maskers moet dra in die oorde, besoekers en personeel sal gesif word en openbare badkamers sal drie keer 'n dag skoongemaak en ontsmet word.
"Dit is belangrik dat ons gaste hul deel doen om seker te maak dat hulle in gemak bly, maar ook veilig is. Ons het 'n dramatiese afname in besmettings gesien, maar soos dit al wyd bekend is, is nog 'n vlaag 'n regte moontlikheid."
Indien die nasionale regulasies verander, sal die metro dalk weer moet oorweeg om sy ontspanningsgeriewe te sluit en kan besprekings dan op kort kennisgewing gekanselleer word.
Badroodien het ook benadruk dat die metro die reg voorbehou om mense toegang tot en gebruik van sy geriewe te weier indien die Covid-19-regulasies nie nagekom word nie.
Die oorde sluit in Blue Waters, Vishoek, Harmony Park, Hendon Park, Kogelbaai, Kuilsrivier-woonwapark, Macassar, Miller's Point, Monwabisi, Silwerstroomstrand Soetwater, Voortrekkerpark en Zandvlei.